РЕШЕНИЕ НА КОМИСИЯТА
от 28 април 2011 година
за формулиране на екологични критерии за присъждане на екомаркировката на ЕС на детергенти за перални машини
(нотифицирано под номер C(2011) 2815)
(текст от значение за ЕИП)
(2011/264/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 66/2010 на Европейския парламент и на Съвета от 25 ноември 2009 г. относно екомаркировката на ЕС (1), и по-специално член 8, параграф 2 от него,
след консултация със Съвета по екомаркировка на Европейския съюз,
като има предвид, че:
(1)
Съгласно Регламент (ЕО) № 66/2010, екомаркировката на ЕС може да бъде присъждана на такива продукти, които имат намалено въздействие върху околната среда през целия си жизнен цикъл.
(2)
В Регламент (ЕО) № 66/2010 е предвидено, че следва да бъдат формулирани специфични критерии за екомаркировка по групи продукти.
(3)
В Решение 1999/476/ЕО на Комисията (2) са формулирани екологичните критерии и съответните изисквания за оценяване и удостоверяване за детергентите за перални машини. След преразглеждане на формулираните в цитираното решение критерии, в Решение 2003/200/ЕО на Комисията (3) бяха формулирани ревизирани критерии, които са валидни до 30 април 2011 г.
(4)
Тези критерии бяха допълнително преразгледани в светлината на техническите нововъведения. При преразглеждането бе установено, че е необходимо да се промени определението на групата продукти, така че да включи нова подгрупа продукти, както и да се формулират нови критерии. Тези нови критерии, както и съответните изисквания за оценяване и удостоверяване, следва да бъдат валидни за период от четири години, започващ от датата на приемане на настоящото решение.
(5)
Следователно, с цел постигане на по-голяма яснота, Решение 2003/200/ЕО следва да бъде заменено.
(6)
Следва да бъде предоставен преходен период за производителите, на чиито продукти е присъдена екомаркировка за детергенти за перални машини въз основа на критериите съгласно Решение 2003/200/ЕО, така че те да разполагат с достатъчно време, за да приспособят своите продукти към преразгледаните критерии и изисквания. Също така, на производителите следва да бъде разрешено до изтичането на срока на валидност на Решение 2003/200/ЕО да подават заявления или съгласно критериите, формулирани в цитираното решение, или съгласно критериите, формулирани в настоящото решение.
(7)
Предвидените в настоящото решение мерки са в съответствие със становището на Комитета, създаден по член 16 от Регламент (ЕО) № 66/2010,
ПРИЕ НАСТОЯЩОТО РЕШЕНИЕ:
Член 1
Групата продукти „Детергенти за перални машини“ включва: детергенти за перални машини и препарати за предварително отстраняване на петна, в прахообразна, течна или в друга форма, които са предназначени за пазарно разпространение и за употреба за пране на текстилни изделия предимно в домашни перални машини, без да се изключва употребата им в перални машини в центрове за самообслужване или в обществени перални.
Препаратите за предварително отстраняване на петна включват отстранителите на петна, използвани за пряко третиране на участък от съответното текстилно изделие (преди прането в пералната машина), но не включват отстранителите на петна, които се дозират в пералната машина, както и отстранителите на петна, предназначени за други видове употреба, различни от предварителното третиране.
Тази група продукти не включва продукти, които се дозират чрез носители като детергентни листа, тъкани или други материали, нито помощните почистващи средства, използвани без последващо изпиране, като например отстранители на петна по килими и мебелна тапицерия.
Член 2
1. За целите по настоящото решение са валидни следните определения:
1)
„Детергенти за интензивно пране“ („heavy-duty detergents“) означава детергенти, използвани за обикновено пране на бели текстилни изделия при всякаква температура.
2)
„Безопасни за цветовете детергенти“ („colour-safe detergents“) означава детергенти, използвани за обикновено пране на цветни текстилни изделия при всякаква температура.
3)
„Детергенти за леко пране“ („low-duty detergents“) означава детергенти, предназначени за фини тъкани.
4)
„Вещество“ („substance“) означава химичен елемент или негови съединения, в естествено състояние или получени чрез какъвто и да е производствен процес, включително всякаква добавка, необходима за запазването на устойчивостта на продуктите и всякакъв примес, който е резултат от използвания процес, но с изключение на всякакви разтворители, които могат да се отделят без да се наруши устойчивостта на веществото или да се промени неговият състав.
2. По смисъла на параграф 1 (алинеи 1 и 2), даден детергент ще се разглежда или като детергент за силно замърсени тъкани, или като запазващ цветовете детергент, освен в случаите, когато детергентът е предназначен предимно за пране на фини тъкани и се разпространява на пазара с такова предназначение.
По смисъла на параграф 1, алинея 3, течните детергенти за обикновено пране на бели и цветни текстилни изделия няма да се считат за детергенти за леко пране.
Член 3
За да се присъди екомаркировка на ЕС съгласно Регламент (ЕО) № 66/2010, детергентът за перални машини или съответно препаратът за предварително отстраняване на петна трябва да попада в групата продукти „Детергенти за перални машини“, определена в член 1, и трябва да съответства на критериите, формулирани в приложението към настоящото решение.
Член 4
Критериите за групата продукти „Детергенти за перални машини“, както и съответните изисквания за оценяване и удостоверяване, са валидни четири години от датата на приемане на настоящото решение.
Член 5
Кодовият номер за означаване за административни цели на групата продукти „Детергенти за перални машини“ е „6“.
Член 6
Решение 2003/200/ЕО се отменя.
Член 7
1. Чрез дерогация от член 6, заявленията за присъждане на екомаркировка на ЕС на продукти, попадащи в групата продукти „Детергенти за перални машини“, които са подадени преди датата на приемане на настоящото решение, се оценяват в съответствие с условията, формулирани в Решение 2003/200/ЕО.
2. Заявленията за екомаркировка на ЕС за продукти, попадащи в групата продукти „Детергенти за перални машини“, подадени след датата на приемане на настоящото решение, но не по-късно от 30 април 2011 г., могат да бъдат съобразени или с критериите, посочени в Решение 2003/200/ЕО, или с критериите, посочени в настоящото решение.
Тези заявления ще бъдат оценявани в съответствие с критериите, с които са съобразени.
3. Когато екомаркировката на ЕС е присъдена въз основа на заявление, оценено по критериите в Решение 2003/200/ЕО, тази екомаркировка може да бъде използвана до изтичането на 12 месеца от датата на приемане на настоящото решение.
Член 8
Адресати на настоящото решение са държавите-членки.
Съставен в Брюксел на 28 април 2011 година.